Priekšlikums PADOMES ĪSTENOŠANAS LĒMUMS, ar ko pagarina piemērošanas termiņu Padomes Īstenošanas Lēmumam 2012/181/ES, ar kuru Rumānijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu /* COM/2014/0653 final - 2014/0302 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Priekšlikuma pamatojums un mērķi Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (turpmāk „PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem ar nolūku vienkāršot PVN iekasēšanas procedūru vai nepieļaut noteiktu veidu nodokļu nemaksāšanu vai izvairīšanos no nodokļu maksāšanas. Ar vēstuli, kas Komisijā reģistrēta 2014. gada 28. aprīlī un 22. augustā, Rumānija lūdza atļauju turpināt piešķirt atbrīvojumu nodokļa maksātājiem, kuru gada apgrozījums nepārsniedz EUR 65 000 ekvivalentu valsts valūtā pēc valūtas maiņas kursa, kas bija spēkā Rumānijas pievienošanās dienā. Saskaņā ar PVN direktīvas 395. panta 2. punktu Komisija 2014. gada 1. septembra vēstulē informēja pārējās dalībvalstis par Rumānijas lūgumu. Komisija 2014. gada 3. septembra vēstulē paziņoja Rumānijai, ka tās rīcībā ir visa informācija, kas nepieciešama, lai izvērtētu lūgumu. Vispārīgais konteksts PVN direktīvas XII sadaļas 1. nodaļā dalībvalstīm paredzēta iespēja mazajiem uzņēmumiem piemērot īpašus režīmus, tostarp iespēja piemērot atbrīvojumu no nodokļa tādiem nodokļa maksātājiem, kuru gada apgrozījums ir mazāks par konkrētu summu. Šis atbrīvojums nozīmē to, ka nodokļa maksātājam nav jāiekasē PVN par piegādēm un rezultātā nodokļa maksātājs nevar atskaitīt priekšnodokli. Saskaņā ar PVN direktīvas 287. panta 18. punktu Rumānija drīkst atbrīvot no PVN tos nodokļa maksātājus, kuru gada apgrozījums nepārsniedz EUR 35 000 ekvivalentu valsts valūtā pēc valūtas maiņas kursa, kas bija spēkā Rumānijas pievienošanās dienā. 2011. gadā Rumānija lūdza atļauju piemērot atkāpi, lai mazajiem tirgotājiem vienkāršotu PVN saistības un valsts nodokļu administrācijai atvieglotu nodokļa iekasēšanu. Ar Padomes 2012. gada 26. marta Lēmumu 2012/181/ES Padome deva Rumānijai atļauju līdz 2014. gada 31. decembrim atbrīvot no PVN tos nodokļa maksātājus, kuru gada apgrozījums nepārsniedz EUR 65 000 ekvivalentu valsts valūtā. Šis pasākums nodokļa maksātājiem ir fakultatīvs. Tagad Rumānija lūdz pagarināt šā pasākuma piemērošanas termiņu. Vadoties pēc Rumānijas sniegtās informācijas, šķiet, ka vairāk nekā 10000 nodokļa maksātāju pasākuma piemērošanas rezultātā izmantojuši atbrīvojumu no PVN. Turklāt Rumānijas ekonomikas struktūra liecina, ka vairāk nekā 84 % no visiem nodokļa maksātājiem apgrozījums nepārsniedz EUR 65 000. Apmēram 21 % no šiem nodokļu maksātājiem ir reģistrējušies kā PVN maksātāji un veido vien 1,81 % no kopējiem PVN ieņēmumiem un vien 0,54 % no kopējiem valsts budžeta ieņēmumiem. Rumānija uzskata, ka šis pasākums nozīmē vienkāršošanu gan nodokļa maksātājiem, gan nodokļu administrācijai. Tiek ierosināts atkāpes termiņu pagarināt uz vēl vienu laika posmu līdz 2017. gada 31. decembrim. Spēkā esošie noteikumi priekšlikuma jomā Līdzīgas atkāpes ir piešķirtas citām dalībvalstīm. Atbilstība pārējiem ES politikas virzieniem un mērķiem Pasākums ir saskaņā ar Savienības mērķiem attiecībā uz mazajiem uzņēmumiem, kā izklāstīts Komisijas paziņojumā “Vispirms domāt par mazākajiem” – Eiropas Mazās uzņēmējdarbības akts (COM(2008) 394, 2008. gada 25. jūnijs). 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Apspriešanās ar ieinteresētajām personām Neattiecas. Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. Ietekmes novērtējums Padomes īstenošanas lēmuma priekšlikuma mērķis ir turpināt vienkāršošanas pasākumu, kas atceļ daudzas PVN saistības uzņēmumiem, kuru gada apgrozījums nepārsniedz EUR 65 000 ekvivalentu valsts valūtā, un tam tādējādi ir iespējama pozitīva ietekme. Ņemot vērā atkāpes šauro darbības jomu un īso piemērošanas laika posmu, darbības joma jebkurā gadījumā būs ierobežota. 3. PRIEKŠLIKUMA JURIDISKIE ASPEKTI Ierosināto pasākumu kopsavilkums Atļaut Rumānijai turpināt piemērot pasākumu, ar ko atkāpjas no PVN direktīvas, respektīvi, režīma vienkāršošanas pasākumu uzņēmumiem, kuru gada apgrozījums nepārsniedz EUR 65 000 ekvivalentu valsts valūtā pēc valūtas maiņas kursa, kas bija spēkā Rumānijas pievienošanās dienā. Juridiskais pamats PVN direktīvas 395. pants. Subsidiaritātes princips Vadoties pēc PVN direktīvas normas, kura ir šā priekšlikuma pamats, priekšlikums ir Eiropas Savienības ekskluzīvā kompetencē. Tāpēc subsidiaritātes principu nepiemēro. Proporcionalitātes princips Priekšlikums ir saskaņā ar proporcionalitātes principu šādu iemeslu dēļ. Šis lēmums attiecas uz atļauju, ko piešķir dalībvalstij pēc tās lūguma, un tas neuzliek saistības. Ņemot vērā atkāpes ierobežoto darbības jomu, īpašais pasākums ir samērīgs ar vēlamo mērķi. Juridisko instrumentu izvēle Ierosinātais juridiskais instruments: Padomes īstenošanas lēmums. Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Turklāt Padomes īstenošanas lēmums ir vispiemērotākais juridiskais instruments, jo to var adresēt atsevišķām dalībvalstīm. 4. IETEKME UZ BUDŽETU Priekšlikums neietekmē ES budžetu, jo Rumānija veiks kompensācijas aprēķinu saskaņā ar Padomes Regulas (EEK, EURATOM) 1553/89 6. pantu. 5. IZVĒLES ELEMENTI Ierobežojoša klauzula Šim priekšlikumam ir noteikts termiņš. 2014/0302 (NLE) Priekšlikums PADOMES ĪSTENOŠANAS LĒMUMS, ar ko pagarina piemērošanas termiņu Padomes Īstenošanas Lēmumam 2012/181/ES, ar kuru Rumānijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu[1] un jo īpaši tās 395. panta 1. punktu, ņemot vērā Eiropas Komisijas priekšlikumu, tā kā: (1) Vēstulēs, kuras Komisijā reģistrētas 2014. gada 28. aprīlī un 22. augustā, Rumānija lūdza atļauju piemērot pasākumu, ar ko atkāpjas no Direktīvas 2006/112/EK 287. panta 18. punkta, lai turpinātu atbrīvot no pievienotās vērtības nodokļa (PVN) tos nodokļa maksātājus, kuru gada apgrozījums nepārsniedz EUR 65 000 ekvivalentu valsts valūtā pēc valūtas maiņas kursa, kas bija spēkā Rumānijas pievienošanās dienā. Ar šo pasākumu minētie nodokļa maksātāji arī turpmāk būtu atbrīvoti no dažām vai visām tām saistībām attiecībā uz PVN, kuras minētas Direktīvas 2006/112/EK XI sadaļas 2.–6. nodaļā. (2) Saskaņā ar Direktīvas 2006/112/EK 395. panta 2. punkta otro daļu Komisija 2014. gada 1. septembra vēstulē informēja pārējās dalībvalstis par Rumānijas lūgumu. Komisija 2014. gada 3. septembra vēstulē paziņoja Rumānijai, ka tās rīcībā ir visa informācija, kas nepieciešama, lai izvērtētu lūgumu. (3) Dalībvalstīm jau ir pieejams īpašs režīms mazajiem uzņēmumiem saskaņā ar Direktīvas 2006/112/EK XII sadaļu. Saskaņā ar Direktīvas 2006/112/EK 287. panta 18. punktu Rumānija drīkst atbrīvot no PVN tos nodokļa maksātājus, kuru gada apgrozījums nepārsniedz EUR 35 000 ekvivalentu valsts valūtā pēc valūtas maiņas kursa, kas bija spēkā Rumānijas pievienošanās dienā. (4) Ar Padomes 2012. gada 26. marta Īstenošanas Lēmumu 2012/181/ES, ar ko Rumānijai atļauj ieviest īpašu pasākumu, atkāpjoties no 287. panta Direktīvā 2006/112/EK par kopējo pievienotās vērtības nodokļa sistēmu[2], Rumānijai tika atļauts atkāpes veidā līdz 2014. gada 31. decembrim atbrīvot no PVN tos nodokļa maksātājus, kuru gada apgrozījums nepārsniedz EUR 65 000 ekvivalentu valsts valūtā pēc valūtas maiņas kursa, kas bija spēkā Rumānijas pievienošanās dienā. Ņemot vērā to, ka šī robežvērtības palielināšana ir samazinājusi PVN saistības mazākajiem uzņēmumiem, tomēr tie joprojām var izvēlēties parasto PVN režīmu saskaņā ar Direktīvas 2006/112/EK 290. pantu, būtu jāatļauj Rumānijai piemērot minēto pasākumu vēl vienu ierobežotu laikposmu. (5) Vadoties pēc Rumānijas sniegtās informācijas, pasākumam būs vien nenozīmīga ietekme uz galapatēriņa posmā iekasētajiem PVN ieņēmumiem. (6) Atkāpe neiespaido Savienības pašas resursus, ko veido iekasētais PVN, IR PIEŅĒMUSI ŠO LĒMUMU. 1. pants Atkāpjoties no Direktīvas 2006/112/EK 287. panta 18. punkta, Rumānijai atļauts piešķirt atbrīvojumu no PVN nodokļa tiem nodokļa maksātājiem, kuru gada apgrozījums nepārsniedz EUR 65 000 ekvivalentu valsts valūtā pēc valūtas maiņas kursa, kas bija spēkā dienā, kurā Rumānija pievienojās Eiropas Savienībai. 2. pants Šo lēmumu piemēro no 2015. gada 1. janvāra līdz 2017. gada 31. decembrim. 3. pants Šis lēmums ir adresēts Rumānijai. Briselē, Padomes vārdā – priekšsēdētājs [1] OV L 347, 11.12.2006., 1. lpp. [2] OV L 92, 30.3.2012., 26. lpp.